**ANEXA Nr. 4 la STATUTUL COMUNEI POIANA MĂRULUI**

**Date privind înființarea COMUNEI POIANA MĂRULUI**

**Proveniența numelui acestui sat răsfirat pe 66,1 kimlometri pătrați este învăluită în legende. În lipsa unor izvoare istorice sigure, este relevantă legenda cea mai cunoscută după care numele satului ar veni de la o poiană în mijlocul careia se afla un măr și care era înconjurată de păduri nesfârșite. Într-o asemenea poiană, care apoi a devenit matca satului s-ar fi așezat oameni prigoniți de stapânirea turcească, haiduci și mai apoi păstori.**

Prima atestare documentară a Poienii Mărului s-a făcut în anul 1589, când satul a fost încadrat districtului Făgăraș care apoi este donat de Sigismund Bathory lui Baltazar Bathory și care aparținea de Comitetul Alba, până în 1748.

Este foarte probabil ca și aici să se fi așezat iobagi români fugiți de pe domeniile feudale, așa cum s-au așezat și în satul vecin Tohan astăzi oraș Zărnești.

Din 1861, prin desființarea districtului Făgăraș și transformarea sa în Comitet în 1876, Poiana Mărului aparţine de Făgăraș. După primul război mondial din 1925, Poiana Mărului a trecut la Județul Brașov. Comuna a funcționat cu un singur sat – Poiana Mărului – până la reorganizarea din 1968, când i-au fost alipite satele Șinca Nouă și Paltin, devenind una dintre cele mai mari comune din țară.

Din anul 2002, prin reînființarea comunei Șinca Nouă, comuna rămâne cu satul inițial, Poiana Mărului. Satul a făcut parte din moșia lui Constantin Brâncoveanu, care a achiziționat-o în totalitate de la boieri și negustori locali pentru suma de 3.500 lei. În 1708, acesta a dispus ca cei patru fii ai săi să stăpânească comuna în indivizie. Deasemenea, Brâncoveanu a ctitorit biserica “Sfântul Ioan Botezătorul” în secolul XVII.

Primele date privind populația se regăsesc în recensămintele efectuate de stăpânirea austroungară începand cu anul 1869, când sunt consemnați 1.793 locuitori. La ultimul recensământ imperial din anul 1910 sunt înregistrați 2.369 locuitori. Începutul celui de-al doilea război mondial consemnează prin recensământ un număr de 2.834 persoane.

Localitatea, cu excepția vetrei satului, este alcătuită în cea mai mare parte din gospodării risipite. Pe întreaga suprafață a comunei se găsesc atât terenuri agricole, cât și pășuni, fânețe și păduri, fapt pentru care în localitate a început să se dezvolte practicarea agroturismului, oferindu-le localnicilor oportunitatea să exploateze potențialul turistic din zonă. Aceștia au ridicat de-a lungul anilor mai multe pensiuni turistice, funcționând fie în locuințele lor, fie în clădiri independente, special pentru cei dornici să viziteze meleagurile din comună și să descopere minunatele peisaje naturale existente.

Localnicii sunt oameni simpli, învățați să înfrunte orice obstacol întâlnit. Foarte primitori din fire îi încântă pe turiștii care le calcă pragul, atât prin ospitalitatea lor cât și prin tradițiile specifice locului.